GRADNJA ŠKOLE

Po završetku 2. svjetskog rata narod želi imati školu u svom selu, naime djeca su osnovnu školu pohađala u Gupčevom domu, a školskih je obveznika bilo mnogo. Vlast je poduprla želju seljana. Prvotno, privremeno rješenje trebala je biti baraka koju su htjeli otkupiti u Stubičkim Toplicama i dopremiti je u Hum Stubički. Zamisao se nije ostvarila, a možda je tako i bolje jer obično privremena rješenja najdulje traju.

 Temelji nove školske zgrade postavljeni su 1949. godine. Podignut je investicijski zajam od Kotara u iznosu od 1.800.000 dinara za gradnju prve etape, a računalo se da će i sam narod na dobrovoljnoj bazi dati isto toliko. Materijal za gradnju dopremao se više mjeseci jer su putevi bili jako loši. Na poziv Prosvjetnih vlasti ljudi su dobrovoljnim radom i prijevozom pomogli u gradnji škole u vrijednosti od 800.000 dinara. Svim akcijama oko gradnje škole i dopremi materijala rukovodio je odbor na čelu sa Stjepanom Leškovićem (donjim), Valentom Leškovićem i antunom Kormanom koji su u tome bili nesebičan primjer. Stjepan Lešković dao je 126 podvoza na prijevozu materijala ( vrijednost oko 37.000 dinara) i radio osobno na gradnji. Valent Lešković dao je oko 100 podvoza čak iz Oroslavja. Antun Korman dao je u radnoj snazi oko 100 radnih dana, radio je na organiziranju ljudi u radnim akcijama.

 POČETAK RADA SAMOSTALNE ŠKOLE U HUMU STUBIČKOM

 I tako je 1950. otpočela nastava u nedovršenoj školskoj zgradi. Prvi učitelji bili su Zora i Danilo Brodan. Tijekom 1951., 1952., i 1953. godine vršeni radovi na dovršenju zgrade za što je dobiven zajam od 1,000. 000 dinara. Trebalo je još ograditi školu kako ne bi stoka dolazila u školsko dvorište, posaditi voćkice, urediti cvjetnjak i izgraditi bunar. Uvjeti rada za učitelje bili su teški, no, učitelji nisu posustajali i odigrali su ulogu prosvjetljenja u selu organizirajući tečajeve prve pomoći, kuhanja, šivanja i zdravstvenog prosvjećivanja. Upriličene su brojne priredbe i izložbe ručnih radova i tečajaca za roditelje i mještane koje su bile dobro posjećene. tih godina vladala je velika ušljivost djece, a još veći problem je bio i veliki broj nepolaznika, kojih je bilo i do 30. Nepolaznici su izbjegavali pohađanje nastave tijekom proljeća ili jeseni u vrijeme obimnijih poljoprivrednih radova.

Vlas je, s nakanom sprečavanja nepolaska škole , roditelje kažnjavala iznosom od 400 dinara.

To je nešto smanjilo broj nepolaznika, no ipak je bilo dosta učenika koji nisu završili školovanje jer su nastavu prestali pohađati pošto bi navršili 15 godina kad su i prestali biti školski obveznici. Tih godina škola je bila šestorazredna. Broj učenika znao je biti u pojedinim godinama i preko 130. U školi su, u pojedinom razdoblju radila i do tri učitelja.

 Školske godine 1956./57. konačno je ograđen i školski vrt, a u školi je proradila i školska kuhinja uz mjesečnu novčanu naknadu od 30 dinara. Školske godine 1957./58. u školu je uvedena i struja.

 ŠKOLA U HUMU POSTAJE PODRUČNA ŠKOLA

Kako Spomenica škole dalje nije vođena od 1959./60. zaključujemo da se škola pripojila školi u Gornjoj Stubici i postaje područno odjeljenje Osnovne škole Ignac Ciglenečki.

Kritično razdoblje za ovu školu je školska godina 1997./98. U jednom odjelu s tri razreda je 12 učenika. Te godine Hum Stubički je poharalo jako nevrijeme sa tučom i tada je oštećeno krovište škole.

Školska godina 1998./99. je najkritičnija u povijesti ove škole. Svega deset učenika u jednom odjelu od 1. do 4. razreda uči jedna učiteljica.

Školske godine 1999./00. u potpunosti je zamijenjeno krovište na stambenom dijelu škole, a obnovljeno je nad učionicama i pomoćnim prostorijama. Nedugo nakon toga obnovljena je školska kuhinja i sanitarni čvor u učiteljskom stanu.

Školske godine 2000./01. u školu je uveden plin i centralno grijanje . Polovicu sredstava osigurala je Krapinsko – zagorska županija , a drugu polovicu darovalo je Hrvatsko – kanadsko društvo Hrvatsko zagorje iz Toronta. Veza je bio naš bivši učenik Leopold Hanžek koji također živi u Torontu.

Konačno školske godine 2001./02. povećava se broj učenika. U školi su dva odjela i rade dvije učiteljice. Uvodi se učenje stranog jezika.

Danas je Područna škola u Humu Stubičkom jedna od dobro održavanih škola i jedna od bolje opremljenih škola, s dobrim nastavnim kadrom u kojoj se sa solidnim brojem učenika održava i nastava predškole.

Škola i selo imaju dobru budućnost jer je u selu dosta mladih ljudi koji se i sami počinju brinuti o sudbini mjesta i škole , koji žele biti kreatori svoje budućnosti.

Učiteljice koje trenutno rade u PŠ Hum Stubički su Draženka Kušan i Željka Franjković.

 (Podaci uzeti iz Spomenice škole)